Predsednik Narodne skupštine Republike Srbije, na osnovu člana 23. stav 7. Zakona o zaštiti konkurencije („Službeni glasnik RS“, br. 51/09 i 95/13), oglašava

**JAVNI KONKURS**

**za izbor člana Saveta Komisije za zaštitu konkurencije**

 Predsednik Komisije za zaštitu konkurencije i članovi Saveta Komisije za zaštitu konkurencije biraju se iz reda uglednih stručnjaka iz oblasti prava i ekonomije sa najmanje deset godina relevantnog radnog odnosno stručnog iskustva, koji su ostvarili značajne i priznate radove ili praksu u relevantnoj oblasti, naročito u oblasti zaštite konkurencije i evropskog prava i koji uživaju ugled objektivne i nepristrasne ličnosti. U sastavu Saveta Komisije, uključujući i predsednika Komisije, moraju biti zastupljeni stručnjaci iz obe relevantne oblasti, sa najmanje dva predstavnika.

 Člana Saveta Komisije bira i razrešava Narodna skupština na predlog nadležnog odbora za poslove trgovine.

 Izbor člana Saveta Komisije vrši se sa liste kandidata koja sadrži najmanje jednog, a najviše dva kandidata.

 Za člana Saveta Komisije, na mandat od pet godina, sa mogućnošću ponovnog izbora, izabran je kandidat koji dobije najviše glasova na listi. Član Saveta Komisije, u toku trajanja mandata u Komisiji, ne može da obavlja drugu javnu funkciju ili profesionalnu delatnost, odnosno ne može da se bavi bilo kojim javnim ili privatnim poslom uz naknadu, uključujući pružanje konsultantskih usluga i saveta. Zabrana se ne odnosi na naučnu delatnost, delatnost nastavnika visokoškolske ustanove i poslove u vezi sa stručnim usavršavanjem.

 Član Saveta Komisije ne može biti član organa političkih stranaka, niti može u javnosti da zastupa program ili stavove političkih stranaka.

 Član Saveta Komisije ima status funkcionera u smislu zakona kojim se uređuje sukob interesa pri vršenju javnih funkcija i u trenutku stupanja na dužnost daje pismenu izjavu da ne postoje smetnje za izbor.

 **Uslovi za izbor:**

1. ugledni stručnjak iz oblasti prava i ekonomije;
2. najmanje deset godina relevantnog radnog odnosno stručnog iskustva;
3. ostvareni značajni i priznati radovi ili praksa u relevantnoj oblasti, a naročito u oblasti zaštite konkurencije i evropskog prava;
4. ugled objektivne i nepristrasne ličnosti;
5. državljanstvo Republike Srbije.

 **Rok** za podnošenje prijave na konkurs je 15 dana od dana objavljivanja konkursa u „Službenom glasniku Republike Srbije“.

 **Prijava na konkurs** sadrži ime i prezime kandidata, datum i mesto rođenja, adresu stanovanja i broj telefona, podatke o obrazovanju, podatke o vrsti i dužini radnog odnosno stručnog iskustva s kratkim opisom poslova na kojima je kandidat radio do podnošenja prijave na konkurs i odgovornosti na tim poslovima, kao i pregled značajnih i priznatih radova ili prakse u napred navedenoj relevantnoj oblasti.

 **Prilozi uz prijavu:** uverenje o državljanstvu; diploma o stečenoj stručnoj spremi; dokumenti kojima se dokazuje radno odnosno stručno iskustvo u struci (potvrde, rešenja i drugi akti iz kojih se vidi na kojim poslovima i sa kojom stručnom spremom je stečeno radno iskustvo).

 Sve isprave iz prethodnog stava se dostavljaju u originalu ili overenoj fotokopiji. Isprave na stranom jeziku se dostavljaju u originalu ili prepisu, sa prevodom overenim od strane sudskog tumača.

 Pored ovih priloga, može se dostaviti i druga dokumentacija relevantna sa aspekta uslova konkursa.

 **Adresa na koju se podnose prijave na konkurs:** Narodna skupština Republike Srbije, Kralja Milana 14, Beograd, sa naznakom: „Za javni konkurs za izbor člana Saveta Komisije za zaštitu konkurencije“. Prijave se mogu dostaviti lično ili putem pošte. Nepotpune i neblagovremene prijave neće se razmatrati.

 Sve dodatne informacije mogu se dobiti u Odboru za privredu, regionalni razvoj, trgovinu, turizam i energetiku, Kralja Milana 14, Beograd, telefon 064 8420 293.

 Ovaj konkurs se objavljuje u „Službenom glasniku Republike Srbije“, dnevnom listu „Politika“ i na internet stranici Narodne skupštine: www.parlament.rs.

 01 Broj:

 U Beogradu, 8. oktobra 2021. godine

Narodna skupština Republike Srbije

Predsednik,

Ivica Dačić